**Bojt Község Önkormányzata Képviselő-testületének …/2025. (…..) önkormányzati rendelete**

**az önkormányzat közművelődési feladatainak ellátásáról**

[1] A szabályozás célja, hogy a helyi társadalom művelődési érdekeinek és kulturális szükségleteinek figyelembevételével, a helyi lehetőségek, sajátosságok és hagyományok alapján meghatározza az ellátandó közművelődési alapszolgáltatások körét, valamint feladatellátásának formáját, módját és mértékét.

[2] Bojt Község Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kulttv.) 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés7. pontjában meghatározott feladatkörében eljárva, Bojt Község Roma Nemzetiségi Önkormányzatával és Bojt Község Román Nemzetiségi Önkormányzatával való egyeztetést követően, Bojt Község Önkormányzata Ügyrendi Bizottsága véleményének kikérésével a következőket rendeli el:

**A rendelet hatálya**

**1. §**

A rendelet hatálya kiterjed Bojt község közigazgatási területén a közművelődési tevékenységben résztvevőkre, a közművelődési közösségi terekre, intézményekre, szervezetekre, azok fenntartóira, működtetőire és alkalmazottaira, a szolgáltatásokat igénybe vevőkre.

**Az Önkormányzat által biztosított közművelődési alapszolgáltatások köre**

**2. §**

(1) Az Önkormányzat a Kultv. 76. §-ában meghatározott közművelődési alapszolgáltatások közül a helyi lehetőségek és sajátosságok figyelembevételével a következő alapszolgáltatásokat biztosítja:

*a)* művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása. Ennek keretében:

*aa)* a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,

*ab)* a művelődő közösség számára bemutatkozási lehetőségeket teremt,

*ac)* fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.

*b)* a közösségi és társadalmi részvétel fejlesztése, melynek keretében

*ba)* a helyi társadalom kapcsolatrendszerének, közösségi életének, érdekérvényesítésének, az állampolgári részvétel fejlődését elősegítő, közösségfejlesztő programokat, tevékenységeket vagy szolgáltatásokat szervez;

*bb)* támogatja az önkéntes tevékenységeket, az önkéntességgel kapcsolatos programokat, vagy szolgáltatásokat szervez;

*bc)* a gyermekek, az ifjúság, az idősek művelődését segítő, a családi életre nevelő családbarát, a generációk közötti kapcsolatokat, együttműködést elősegítő programokat, tevékenységeket vagy szolgáltatásokat szervez;

*bd)* a különböző kultúrák közötti kapcsolatok kiépítését és fenntartását elősegítő programokat, tevékenységeket vagy szolgáltatásokat szervez;

*be)* a települési önkormányzattal együttműködésben szakmai támogatást biztosít a helyi partnerségi egyeztetési, együttműködési folyamatok kialakításához és működtetéséhez, biztosítja a közösségi tervezési folyamatok szakmai, szervezési és technikai feltételeit, valamint

*bf)* a fenti tevékenységek megvalósításában szakmai és infrastrukturális támogatást nyújt.

(2) Az Önkormányzat az (1) bekezdésében meghatározott feladatokon felül további feladatának tekinti és biztosítja a nyilvános könyvtári ellátás jogszabályban rögzített rendszerének működtetését, alapkövetelményeit és meghatározza a működtetés alapfeladatait.

**A közművelődési feladatellátás formái, szervezeti keretei**

**3. §**

(1) Az önkormányzat közművelődési feladatainak ellátásáról közösségi szintér működtetésével Bojt Község Önkormányzata - Közművelődési Közösségi Színtér (székhelye: 4114 Bojt, Ady Endre utca 4., telephelye: 4114 Bojt Ady Endre utca 5.) és a 4114 Bojt, Rákóczi utca 46. szám alatti ingatlan útján gondoskodik.

(2) Bojt Község Önkormányzata - Közművelődési Közösségi Színtér és a 4114 Bojt, Rákóczi utca 46. szám alatti ingatlan által nem biztosítható speciális vagy szakági közművelődési feladatok ellátásába az Önkormányzat bevonhatja

*a)* az egyéb alaptevékenységhez kapcsolódóan közművelődési tevékenységet is végző intézményeket,

*b)* nyilvántartásba vett közművelődési célú társadalmi szervezeteket,

*c)* közművelődési feladatok ellátásában résztvevő egyéb szervezeteket,

*d)* vagy egyes közművelődési feladatok, feladat együttesek ellátására közművelődési megállapodást köthet a feladat ellátást vállaló jogi személlyel vagy magánszeméllyel.

**A közművelődési feladatok finanszírozásának módja, mértéke**

**4. §**

Az Önkormányzat e rendelet 4. §-ában meghatározott közművelődési alapszolgáltatásaira és további feladatainak teljesítéséhez szükséges személyi, szakképzettségi és tárgyi feltételek biztosítására előirányzott fedezetet a mindenkori éves költségvetése tartalmazza.

**Záró rendelkezés**

**5. §**

Ez a rendelet 2025. január …..-án lép hatályba.

**6. §**

A rendelet hatálybalépésével egyidejűleg hatályát veszíti Bojt Község Önkormányzata Képviselő-testületének a község közművelődési feladatainak ellátásáról szóló 1/2019. (I. 31.) önkormányzati rendelete.

**Bereginé Szegedi Hajnalka sk. Dr. Köstner Dávid sk.**

polgármester jegyző

**Záradék:**

A rendelet hirdetőtáblán való kifüggesztéssel kihirdetve: 2025. …… napján.

**Dr. Köstner Dávid**

jegyző

Végső előterjesztői indokolás

**ÁLTALÁNOS INDOKOLÁS**

A rendeletalkotás a hatályos jogszabályi rendelkezéseknek való megfelelés, az ellátott közművelődési alapszolgáltatások rendeletben történő rögzítése miatt szükséges. A rendelet-tervezet az európai uniós jogból eredő kötelezettségekkel összhangban van.

**RÉSZLETES INDOKOLÁS**

1. **§**

A rendelet hatályáról rendelkezik.

**2. §**

Az Önkormányzat által biztosított közművelődési alapszolgáltatások köréről rendelkezik.

**3. §**

A közművelődési alapszolgáltatások feladatellátásának formájáról, módjáról, mértékéről rendelkezik.

**4. §**

A közművelődési feladatok finanszírozásának módja, mértéke

**5. §**

A rendelet záró rendelkezéseit, hatályba léptető és hatályon kívül helyező rendelkezéseit tartalmazza.